06/02/2019 | Administración LocalMunicipal
Ferrol
Igualdade
Aprobación definitiva do Consello Sectorial Municipal de Igualdade e Muller

Aprobado inicialmente o Regulamento do Consello Sectorial Municipal de Igualdade e Muller, por Acordo do Concello Pleno, en sesión celebrada o día 27 de setembro de 2018, e sometidas a información pública durante un prazo de trinta días hábiles a partir do día seguinte ao da publicación do anuncio no BOP, sen que se tivera presentada ningunha reclamación ou suxerencia, segundo o artigo 49 da Lei 7/1985, de 2 de abril, Reguladora das bases de réxime local enténdese definitivamente adoptado o acordo ata entón provisional. Publícase a continuación o texto íntegro de dito Regulamento.1.- O Consello Sectorial de Igualdade e Muller constitúe o órgano colexiado de participación do Concello de Ferrol, de carácter consultivo, informativo, de asesoramento e proposta, para a promoción da igualdade de oportunidades da muller e as súas asociacións no desenvolvemento das políticas municipais da cidade. Sen prexuízo da súa independencia funcional, o Consello Sectorial de Igualdade e Muller intégrase na Concellería de Igualdade que lle proporcionará apoio técnico e a estrutura necesaria para o seu funcionamento. A finalidade principal do Consello Sectorial de Igualdade e Muller é potenciar a igualdade real, o benestar social e a calidade de vida das mulleres da cidade de Ferrol, mediante a participación activa destas e das súas asociacións nos asuntos municipais do seu interese. Este Consello Sectorial de Igualdade e Muller funcionará de conformidade co establecido no título III, capítulo I do Regulamento de participación cidadá aprobado no Pleno do Concello de data 9.07.2009 (BOP núm.256, do 02.12.2009) e no presente Regulamento interno de funcionamento. Son funcións do Consello Sectorial de Igualdade e Muller as seguintes: a) Fomentar a participación directa na xestión de cada área de actuación municipal das persoas e das entidades afectadas ou interesadas, establecendo a este efecto os mecanismos necesarios de información, estímulo e seguimento das actividades relacionadas coas materias de muller. b) Promover e fomentar o asociacionismo de mulleres e a colaboración e coordinación entre as diferentes entidades que actúen no ámbito de obxecto do Consello, xa sexan públicas ou privadas. c) Exercer como órgano asesor e de consulta non vinculante do Concello de Ferrol en materia de igualdade de oportunidades entre mulleres e homes. d) Informar os asuntos relacionados coa igualdade de oportunidades entre mulleres e homes e de violencia machista contra a muller que lle sexan sometidos polas diferentes Áreas municipais, velando por que se contemple a perspectiva de xénero en todos os ámbitos de xestión municipais. e) Asesorar ao Concello sobre as actuacións que este realice no ámbito de actuación do Consello: e.1) Propoñer e canalizar as iniciativas e suxestións que permitan promover unha mellora da igualdade de oportunidades entre mulleres e homes do noso municipio. e.2) Propoñer á Corporación municipal as medidas que considere oportunas para promover e potenciar o asociacionismo da muller e o traballo en rede. e.3) Promover a colaboración entre o Concello e as entidades que forman parte do Consello Sectorial de Igualdade e Muller no deseño e o desenvolvemento da celebración dos días Internacional da Muller (8 de marzo) e do Día Internacional da Eliminación da Violencia contra a Muller (25 de novembro) e de calquera outra data que o Consello puidese propoñer. f) Recabar información do Concello, previa petición razoada, dos temas de interese para o Consello. g) Velar polo cumprimento do Plan de Igualdade de Ferrol, vixente en cada momento, informando da súa aplicación semestralmente. h) Promover a realización de estudos ou traballos de investigación sobre a igualdade de oportunidades entre mulleres e homes e sobre a violencia machista contra a muller. i) Fomentar a aplicación de políticas e actuacións municipais integrais encamiñadas á defensa dos dereitos das mulleres. j) Canalizar perante os órganos competentes denuncias fundadas de condutas discriminatorias, así como impulsar iniciativas e suxestións que se presenten ao Consello sexan ou non formuladas polas súas integrantes. k) Informar sobre as súas actuacións e sensibilizar á cidadanía en materia de igualdade entre mulleres e homes, difundíndoa en publicacións, páxina web ou outros medios. l) Cooperar con outros consellos de participación social municipal, así como con outros Consellos de Mulleres de outros ámbitos territoriais. m) Calquera outras funcións relacionadas cos seus fins que puideran encomendárselle.1. O Consello Sectorial de Igualdade e Muller está constituído polos/as seguintes compoñentes: a) Presidencia: Alcalde/sa, ou concelleiro/a responsable da Área de Muller. b) Vicepresidencia: unha muller elixida democraticamente entre a cidadanía que participa a título individual, e outra entre aquelas mulleres que participan en representación de asociacións de mulleres. c) Unha representante por cada un dos partidos políticos con representación no Pleno, agás que non teñan representante feminina. d) Unha muller en representación de cada unha das asociacións de mulleres do Concello de Ferrol, excepcionalmente poderá acodir un/unha técnico/a de non estar dispoñible a representante da entidade. Neste espazo tamén contarán coa representación dunha muller as entidades, partidos políticos, plataformas, cooperativas, organizacións sindicais e entidades do terceiro sector que teñan área de Igualdade e Muller, vocalía, secretaría ou similar. O número máximo de colectivos participantes será de 50. En relación ao parágrafo anterior, as entidades interesadas deberán cumprir os seguintes requisitos: 1) Estar debidamente constituídas.2) Estar rexistradas no Rexistro Municipal de entidades cidadás do Concello de Ferrol.3) Que os seus Estatutos recollan a defensa e promoción da igualdade de dereitos e oportunidades entre mulleres e homes. e) Unha persoa representante do colectivo LGTBQI. f) Mulleres a título individual, maiores de 16 anos, que manifesten interese na materia do Consello. O número máximo de persoas será de 3. No suposto de que se presenten máis solicitudes, realizarase un sorteo para determinar quen resulta elixida como participante do Consello. Formarán parte do Consello, con voz pero sen voto:  A/o xefe de Negociado/Sección/Servizo, como secretario/a.  A directora do CIM.  O/a técnico/a de Parcipación Cidadá. Poderán asistir ao Consello, con voz pero sen voto:  Profesionais da Área de Igualdade e Muller, en calidade de asesores/as.  Persoas expertas ou de recoñecido prestixio no ámbito da actividade do propio Consello, con previa autorización da Presidencia, cuxa testemuña poida ser de interese en algún punto da orde do día correspondente. As persoas representantes dos grupos políticos serán nomeadas e separadas, a proposta de cada un deles. Os/as demais vocais do Consello serán nomeados/as e separados/as, a proposta das entidades que cumpran os requisitos sinalados no artigo anterior. O/a secretario/a e os/as profesionais municipais serán designados/as polo/a concelleiro/a responsable da Área. Cada vogal titular contará cun/cunha suplente.1.- As compoñentes do Consello Sectorial de Igualdade e Muller cesarán polas seguintes causas: a) Renuncia expresa. b) Expiración do prazo do seu mandato. c) Declaración de incapacidade ou inhabilitación para o desempeño do cargo público por sentenza xudicial firme. d) Disolución da entidade á que representan. e) Contravir as obrigas legais e regulamentarias esixibles a asociacións ou entidades, así como o disposto nos regulamentos municipais que lle sexan de aplicación. O Consello reunirase en sesión ordinaria, coa periodicidade que fixe por propio acordo o Consello, establecéndose obrigatoriamente como mínimo, catro reunións ao ano, en sesión ordinaria. Poderán solicitar a reunión do Consello Sectorial de Igualdade e Muller en convocatoria extraordinaria cando así o demande unha terceira parte das persoas que o conforman. Para a válida celebración das sesións requírese a asistencia da presidenta e a secretaria e polo menos a metade das persoas representantes das entidades cidadás e da cidadanía a título individual, quórum que deberá manterse durante toda a sesión. Se o dito quórum non se alcanzase, constituirase en segunda convocatoria media hora máis tarde, e será suficiente a asistencia da terceira parte das persoas representantes das entidades cidadás e da cidadanía a título individual, ademais da presidenta e a secretaria. A convocatoria das sesións correspóndelle á Presidencia que deberá acompañar á mesma a orde do día comprensivo dos asuntos a tratar atendendo as propostas que por escrito puideran presentar as compoñentes do Consello. A antelación da convocatoria das sesións ordinarias e extraordinarias será de oito días. Respecto á celebración de sesións extraordinarias e urxentes convocaranse sen límite de antelación. Non poderá ser obxecto de deliberación ou acordo ningún asunto que non figure incluído na orde do día, salvo que estea presente a medade máis unha das compoñentes do Consello e sexa declarada a urxencia do asunto polo voto favorable da maioría simple das presentes. No caso contrario, o asunto será tratado na sesión seguinte do Consello. Serán funcións da Presidencia as seguintes: a) Representar ao Consello que preside. b) Convocar as sesións e establecer previamente a orde do día. c) Presidir e moderar o desenvolvemento dos debates e suspendelos por causas xustificadas. d) Dirimir co seu voto os empates para efectos de adoptar acordos. e) Remitirlle os acordos adoptados ao Concello de Ferrol. f) Cursar invitación a cantos técnicos municipais considere oportuno para que asistan as sesións. g) As demais funcións que se lle atribúan por acordo do Pleno do Concello ou a través do seu Regulamento de organización e funcionamento. Serán funcións da Secretaría do Consello as seguintes: a) Asistir as sesións con voz e sen voto b) Executar a convocatoria das sesións do órgano por orde da súa Presidencia, así como as citacións as compoñentes do Consello. c) Recibir calquera acto de comunicación das persoas que o conforman, as notificacións, peticións de información, ou calquera outra clase de escritos dos que deba ter coñecemento. d) Despachar os asuntos, redactar e autorizar as actas das sesións. e) Expedir certificacións das consultas, ditames e acordos aprobados. f) Aquelas que lle atribúa o Pleno do Concello de Ferrol mediante acordo plenario oua través do Regulamento de organización e funcionamento. O sistema habitual de traballo é a búsqueda de acordos por consenso, se este nalgún caso non é posible, recurrirase ao voto e os acordos adoptaranse por maioría simple das persoas presentes que teñan dereito ao voto. No caso de empate a presidenta do Consello terá voto de calidade. O voto será secreto por petición de calquera das compoñentes do Consello. A secretaría do Consello redactará acta das reunións. As actas remitiránselles a todas as persoas integrantes do Consello e someteranse á aprobación do mesmo na seguinte sesión que se realice. As actas serán publicadas na web municipal e estarán a disposición da cidadanía nas dependencias da Casa da Muller Para o estudo de temas puntuais e concretos relacionados co ámbito do Consello Sectorial de Igualdade e Muller, poderanse constituír comisións de traballo específicas, por iniciativa da Presidencia do Consello ou por petición da maioría das persoas que o integran. Poderán participar nos grupos de traballo ademais das compoñentes do Consello que se designen para formar parte del, tamén especialistas dos diferentes temas obxecto de estudo que sexan propostos pola maioría das persoas integrantes do Consello. O réxime de funcionamento dos grupos de traballo será flexible, axeitado á urxencia do tema; a convocatoria e coordinación dos grupos de traballo corresponderalle á Presidencia, a cal poderá delegar na Secretaría se o considera oportuno. Os acordos adaptaranse por maioría simple das persoas presentes no grupo de traballo. Os ditames do Consello, ao ter este un carácter consultivo e de participación cidadá, terán unha importancia singular, constituíndo directrices, co rango de recomendacións para os órganos de Goberno municipal, os cales terán que dar resposta motivada a todas as recomendacións formuladas polo Consello e que sexan rexeitadas ou modificadas. O Consello Sectorial de Igualdade e Muller elaborará unha memoria anual, que será difundida na web municipal e darase conta da mesma na Comisión de Participación Cidadá do Concello. Para o cumprimento dos seus fins e obxectivos, O Consello Sectorial de Igualdade e Muller servirase dos medios persoais e materiais do Concello de Ferrol. A aprobación do presente Regulamento, así como a súa posterior modificación total ou parcial, e a súa derogación correspóndelle ao Pleno Municipal. Primeira.- Para todo o non regulado no presente Regulamento, estarase ao establecido na lexislación vixente de Réxime local, no Regulamento orgánico do Concello e no Regulamento de participación cidadá. Segunda.- O presente Regulamento entrará en vigor de acordo co establecido nos artigos 65.2 e 70.2 da Lei 7/1985, de 2 de abril, reguladora das bases de réxime local, unha vez transcorrido o prazo de 15 días desde a súa publicación no Boletín Oficial da Provincia Ferrol, 30 de xaneiro de 2019 A concelleira delegada da Área de Mocidade, Benestar Social, Igualdade e Muller Saínza Ruiz Ferreño